Pilato kɛ Herode Fɛɛ Na akɛ Yesu Yeee Fɔ | Yesu Wala Shihilɛ\nMATEO 27:12-14, 18, 19 MARKO 15:2-5 LUKA 23:4-16 YOHANE 18:36-38\nPILATO KƐ HERODE BI YESU SAJI\nYesu kɛ maŋtsɛ ni eji lɛ eteee Pilato. Ni kɛ̃lɛ, e-Maŋtsɛyeli lɛ eteee shi wooo Roma nɔyeli lɛ. Yesu kɛɛ akɛ: “Mi-Maŋtsɛyeli lɛ jɛɛɛ je nɛɛ mli. Eji mi-Maŋtsɛyeli lɛ jɛ je nɛɛ mli kulɛ, misɔɔlɔi lɛ baawu koni akaŋɔ mi ahã Yudafoi lɛ. Shi, taakɛ eji lɛ, mi-Maŋtsɛyeli lɛ jɛɛɛ biɛ.” (Yohane 18:36) Hɛɛ, Yesu yɛ Maŋtsɛyeli, shi e-Maŋtsɛyeli lɛ jɛɛɛ je nɛɛ mli.\nPilato kɛ sane lɛ waaa jɛmɛ. Ebi lɛ akɛ: “Belɛ, ani maŋtsɛ ji bo?” Yesu hã Pilato le akɛ bɔ ni emu sane naa lɛ ja, ehã lɛ hetoo akɛ: “Bo diɛŋtsɛ ookɛɛ akɛ maŋtsɛ ji mi. Enɛ hewɔ afɔ mi, ni enɛ hewɔ miba je lɛ mli, koni mibaye anɔkwale lɛ he odase. Mɔ fɛɛ mɔ ni yɔɔ anɔkwale lɛ gbɛfaŋ lɛ boɔ migbee toi.”​—Yohane 18:37.\nYesu etsɔ hiɛ ekɛɛ Toma akɛ: “Miji gbɛ lɛ kɛ anɔkwale lɛ kɛ wala lɛ.” Amrɔ nɛɛ, Pilato po enu akɛ nɔ hewɔ ni atsu Yesu kɛba shikpɔŋ lɛ nɔ ji koni ebaye “anɔkwale lɛ” he odase, titri lɛ anɔkwale ni kɔɔ e-Maŋtsɛyeli lɛ he lɛ. Yesu etswa efai shi akɛ ebaakpɛtɛ nakai anɔkwale lɛ he kpɛŋŋ, kɛ́ no baahã ewala aŋmɛɛ lɛ tete. Pilato bi lɛ akɛ: “Mɛni ji anɔkwale?” shi emɛɛɛ ni Yesu ahã lɛ hetoo ko dɔŋŋ. Enu he akɛ saji ni enu lɛ fa bɔ ni ebaanyɛ edamɔ nɔ ekojo Yesu.​—Yohane 14:6; 18:38.\nPilato je kpo tee asafoku ni mɛɔ yɛ amralo we lɛ agbo lɛ naa lɛ ŋɔɔ ekoŋŋ. Ekolɛ Yesu damɔ Pilato masɛi be ni Pilato kɛɛ osɔfoi tsiifoi lɛ kɛ mɛi ni fata amɛhe lɛ akɛ: “Minaaa fɔbuu sane ko yɛ nuu nɛɛ he” lɛ. Yiŋkpɛɛ nɛɛ hã asafoku lɛ mli fũ, ni amɛma nɔ mi doo akɛ: “Etsɔɔ nii yɛ Yudea fɛɛ kɛwoɔ maŋ lɛŋ hirihiri, ni ebɔi kɛjɛ Galilea kɛbashi biɛ po.”​—Luka 23:4, 5.\nEkã shi faŋŋ akɛ, bɔ ni Yudafoi lɛ efee shɛii ni amɛsusuuu nii ahe lɛ hã Pilato naa kpɛ ehe. Osɔfoi tsiifoi lɛ kɛ onukpai lɛ tee nɔ amɛbolɔ, no hewɔ lɛ, Pilato bi Yesu akɛ: “Ani onuuu saji babaoo ni amɛkɛyeɔ odase amɛshiɔ bo lɛ?” (Mateo 27:13) Shi Yesu etswaaa esɛŋ. Bɔ ni efee diŋŋ yɛ saji ni bɛ mli ni akɛfɔ̃ɔ enɔ lɛ fɛɛ sɛɛ lɛ hã Pilato naa kpɛ ehe.\nYudafoi lɛ wie akɛ Yesu ‘bɔi kɛjɛ Galilea.’ Pilato tao sane nɛɛ mli, ni ená ele akɛ Galileanyo ji Yesu. Enɛ hã Pilato na nɔ ni ebaafee koni Yesu kojomɔ lɛ he sɔ̃ akatere lɛ. Herode Antipa (Herode Kpeteŋkpele lɛ binuu) ji mɔ ni yeɔ Galilea nɔ, ni eyɛ Yerusalem yɛ nakai Hehoo be lɛ mli. No hewɔ lɛ, Pilato hã akɛ Yesu tee Herode ŋɔɔ. Herode Antipa ji mɔ ni hã afo Yohane Baptisilɔ lɛ yitso lɛ. Sɛɛ mli be ni Herode nu akɛ Yesu miifee naakpɛɛ nii lɛ, esusu akɛ ekolɛ Yesu ji Yohane ni atee lɛ shi kɛjɛ gbohii ateŋ.​—Luka 9:7-9.\nHerode ná miishɛɛ agbɛnɛ akɛ ena Yesu. Jeee taomɔ ni etaoɔ eye ebua Yesu aloo ni ele kɛji saji ní akɛfɔ̃ Yesu nɔ lɛ ji anɔkwale lɛ hewɔ ená miishɛɛ lɛ. Moŋ lɛ, Herode toiiaŋ miifɛlɛ lɛ kɛkɛ, ni “ehiɛ kã nɔ akɛ eeefee okadi ko ni ena.” (Luka 23:8) Kɛ̃lɛ, Yesu ekɛɛɛ lɛ nɔ ni etaoɔ enu lɛ ni efeee okadi ko hu etsɔɔɔ lɛ. Anɔkwa, be ni Herode biɔ Yesu saji lɛ, Yesu etswaaa esɛŋ. Akɛni nɔ ni Herode kɛ esraafoi lɛ kpaa gbɛ lɛ eyabaaa mli hewɔ lɛ, ‘amɛgbe ehe guɔ.’ (Luka 23:11) Amɛkɛ atade fɛfɛo ko wo lɛ, ni amɛye ehe fɛo. No sɛɛ lɛ, Herode hã akɛ Yesu ku sɛɛ kɛtee Pilato ŋɔɔ. Tsutsu ko lɛ, Herode kɛ Pilato kɛ amɛhe yeee, shi amrɔ nɛɛ amɛbatsɔmɔ nanemɛi kpaakpa.\nBe ni akɛ Yesu ku sɛɛ ba Pilato ŋɔɔ lɛ, Pilato tsɛ osɔfoi tsiifoi lɛ, Yudafoi anɔyelɔi lɛ, kɛ maŋbii lɛ kɛkpe, ni ekɛɛ amɛ akɛ: “Mitao emli yɛ nyɛhiɛ shi minaaa nɔ ko yɛ nuu nɛɛ he ni hãa eyeɔ fɔ yɛ saji ni nyɛkɛshwieɔ enɔ lɛ amli. Anɔkwa, Herode hu enaaa eko, ejaakɛ ehã akɛ lɛ ku sɛɛ kɛba wɔŋɔɔ, ni naa! efeko nɔ ko ni sa gbele. No hewɔ lɛ, magbala etoi ni maŋmɛɛ ehe.”​—Luka 23:14-16.\nPilato miisumɔ ni eŋmɛɛ Yesu he, ejaakɛ eyɔse akɛ Yesu nɔ ni osɔfoi lɛ klɔɔ lɛ hewɔ amɛŋɔ lɛ amɛhã lɛ. Be ni Pilato bɔɔ mɔdɛŋ akɛ eŋmɛɛ Yesu he lɛ, ená mɔ ko wo lɛ hewalɛ koni efee nakai. Be ni eta ekojomɔ sɛi lɛ nɔ lɛ, eŋa tsu ni abakɛɛ lɛ akɛ: “Okɛ ohe akawo jalɔ nɛɛ sane ko mli, ejaakɛ ŋmɛnɛ lɛ, mina nɔ waa yɛ lamɔ mli yɛ ehewɔ.” Eeenyɛ efee akɛ Nyɔŋmɔ ni jie etsɔɔ lɛ yɛ lamɔ lɛ mli.​—Mateo 27:19.\nEsa akɛ Pilato aŋmɛɛ nuu ni efeko efɔŋ ko nɛɛ he, shi te eeefee tɛŋŋ efee nakai?\nTe Yesu wie “anɔkwale lɛ” ni kɔɔ e-Maŋtsɛyeli lɛ he lɛ he ehã tɛŋŋ?\nMɛɛ sane naa Pilato mu yɛ Yesu he? Te maŋbii lɛ fee amɛnii yɛ he hã tɛŋŋ? Ni mɛni Pilato fee yɛ he?\nMɛni hewɔ Herode Antipa ná miishɛɛ akɛ ena Yesu lɛ? Ni mɛni efee lɛ?\nMɛni hewɔ Pilato taoɔ aŋmɛɛ Yesu he lɛ?\nKɛmaje Mɔ Ko Kɛmaje Mɔ Ko Pilato kɛ Herode Fɛɛ Na akɛ Eyeee Fɔ\njy yitso 128 bf. 292-293